Numsa-werkers by Macsteel gaan staakLede van die metaalwerkersvakbond Numsa gaan by alle aanlegte van Macsteel begin staak. “Ons eis is eenvoudig: Ons wil hê al 99 werkers wat Macsteel afgelê het, moet dadelik weer aangestel word,” het Irvin Jim, algemene sekretaris van Numsa, gesê. Jim beskuldig die bestuur van Macsteel daarvan dat hulle “berekend en wreed” is. “Werkers is tydens die pandemie afgelê en die besluit om hulle te ontslaan is in die middel van verlede maand geneem, net toe die maatskappy vir die Kersvakansie gesluit het. Dit is doelbewus gedoen om te verhoed dat die werkers en die vakbond enigiets kan doen om dit te stuit. Numsa veroordeel die optrede en doen ŉ beroep op alle Macsteel-werkers om Maandag by die staking aan te sluit.” Numsa voer aan Macsteel het vantevore werkers afgelê en die besparings gebruik om bonusse aan bestuurders en uitvoerende hoofde te betaal. “Ons glo dit is dieselfde strategie wat hulle nou toepas. Gulsige kapitaliste buit die pandemie ten koste van die werkersklas uit. Hulle het geen ontsag vir die lyding van werkers of die uitwerking op werkers en hulle gesinne tydens ŉ pandemie nie,” sê Jim. Numsa sê die vakbond het die maatskappy reeds kennis gegee van die staking wat Maandagoggend begin.